
ДО
ДОБРИЧКИ ОБЩИНСКИ СЪВЕТ


ДОКЛАДНА ЗАПИСКА
ОТ СОНЯ ИВАНОВА ГЕОРГИЕВА
Кмет на община Добричка

Относно: Съгласие за изработване на ПУП-ПРЗ за УПИ II и УПИ III в квартал 23 по плана на с. Пчелино, община Добричка.  



УВАЖАЕМИ  ДАМИ И ГОСПОДА, ОБЩИНСКИ СЪВЕТНИЦИ,

В Община Добричка постъпи искане от кмета на с.Пчелино, общ.Добричка, с което се поставя въпросът за необходимостта от осигуряване на подходящо място за изграждане на траурно-обредна сграда - „Дом на покойника“, предназначена за провеждане на траурни и възпоменателни обреди и за обслужване на населението на населеното място. Към настоящия момент в с.Пчелино липсва подходящ общински обект, който да осигурява необходимите условия за извършване на посочените дейности. С оглед характера на услугата и потребностите на местното население е необходимо да бъде осигурен терен с подходящо местоположение, достъп и възможност за изграждане на необходимата сграда и обслужваща инфраструктура.
След извършен оглед и проучване на територията като подходящи за реализиране на обекта са определени следните имоти : УПИ II и УПИ III в квартал 23 по плана на с. Пчелино, община Добричка, поради следните обстоятелства : имотите се намират в непосредствена близост до територията на стари турски гробища на населеното място; местоположението им съответства на функционалното предназначение на бъдещия обект; имотите разполагат с подходящ транспортен и пешеходен достъп; местоположението позволява обособяването на необходимата сграда и прилежащите обслужващи пространства. След извършена проверка на общинския поземлен фонд не са установени други подходящи общински имоти в района, които да позволяват удовлетворяване на потребността при сравними условия. Изграждането на траурно-обредна сграда „Дом на покойника“ е насочено към трайно задоволяване на обществена потребност от местно значение. Съгласно чл. 3, ал. 2, т. 3 от Закона за общинската собственост публична общинска собственост са и имотите, предназначени за трайно задоволяване на обществени потребности от местно значение, определени от общинския съвет. Единият имот, предмет на устройствената инициатива, понастоящем е частна собственост, другия общинска собственост. Обстоятелството, че единия терен е частна собственост, не препятства предвиждането му с подробен устройствен план за обект, предназначен за задоволяване на общинска потребност, при спазване на правата на собственика като заинтересовано лице в производството по Закона за устройство на територията.
За реализиране на инвестиционното намерение е необходимо изработването на подробен устройствен план – ПУП-ПРЗ, с който за УПИ II и УПИ III в квартал 23 по плана на с. Пчелино, община Добричка да бъде определено конкретно предназначение за „траурно-обредни дейности“ с цел изграждане на „Дом на покойника“ и прилежаща инфраструктура, при определяне на съответните устройствени показатели и режим на застрояване. 
Към предложението е изготвено задание по чл. 125 от Закона за устройство на територията, в което са определени териториалният обхват, целите и задачите на проекта.
	След изработването на проекта за подробен устройствен план същият следва да бъде съобщен и разгледан при спазване на разпоредбите на Закона за устройство на територията, включително при осигуряване участието на всички заинтересовани лица.
При одобряване и влизане в сила на подробния устройствен план последващите действия по придобиване на частния имот за реализиране на предвидения общински обект следва да бъдат предприети по приложимия ред на Закона за общинската собственост.
С оглед изложеното и необходимостта от създаване на подходяща устройствена основа за реализиране на обект за трайно задоволяване на обществените потребности на жителите на с. Пчелино, общ.Добричка, предлагам Добрички общински съвет да приеме следното:
	ПРОЕКТ!

РЕШЕНИЕ:

I. На основание чл.21 ал.1, т.8 и т.11 от ЗМСМА, чл.134, ал.1, т. 2 от ЗУТ, Добрички общински съвет дава съгласие за изменение на Подробния устройствен план – План за регулация и застрояване на с. Пчелино за УПИ II и УПИ III в квартал 23 по плана на с. Пчелино, община Добричка с цел промяна на предназначението от за „жилищно строителство“ за „траурно-обредни дейности“, съгласно представената скица – предложение, неразделна част от настояшото решение.
II. Възлага на Кмета на Община Добричка последващи законови действия.

Приложение към докладната записка:
· Искане от кмета на с.Пчелино, общ.Добричка;
· Задание за изработване на ПУП-ПРЗ, с комплектована препписка.



ВНОСИТЕЛ:	
СОНЯ ГЕОРГИЕВА								
Кмет на Община Добричка

